**Vyhlásenie**

**Úradu pre verejné obstarávanie**

**o rozporoch k návrhu legislatívneho zámeru zákona o komore odborných garantov verejného obstarávania**

Návrh legislatívneho zámeru zákona o komore odborných garantov verejného obstarávania sa predkladá na rokovanie vlády Slovenskej republiky s rozpormi s:

* **Úrad vlády Slovenskej republiky (ÚV SR)**
* **Ministerstvo financií Slovenskej republiky (MF SR)**
* **Ministerstvo vnútra Slovenskej republiky (MV SR)**
* **Ministerstvo hospodárstva Slovenskej republiky (MH SR)**
* **Ministerstvo zahraničných vecí a európskych záležitostí Slovenskej republiky (MZVaEZ)**
* **Národná banka Slovenska (NBS)**
* **Kancelária Národnej rady Slovenskej republiky (NR SR)**
* **Slovenská elektrizačná a prenosová sústava a. s. (SEPS)**
* **Verejnosť (hromadná pripomienka)**

**Rozpory a dôvody, pre ktoré ich nebolo možné odstrániť:**

1. **ÚV SR, MF SR, MV SR, MH SR, MZVaEZ, NBS**

Uvedené subjekty akceptujú ciele sledované návrhom legislatívneho zámeru, avšak považujú za koncepčnejšie, aby profesionalizáciu a realizáciu agendy, ktorú upravuje návrh legislatívneho zámeru kompetenčne spravoval Úrad pre verejné obstarávanie a aby v tejto súvislosti boli vytvorené pre toto riešenie legislatívne, finančné a iné podmienky.

**Stanovisko predkladateľa:** Navrhovaná úprava koliduje s konceptom návrhu legislatívneho zámeru, ktorý je postavený na zriadení stavovskej organizácie. V súvislosti s uvedeným predkladateľ považuje z dôvodov uvedených v legislatívnom zámere za koncepčnejšie zriadenie samosprávnej stavovskej organizácie, pričom v tejto súvislosti predkladateľ akcentuje, že inštitút odbornej spôsobilosti na verejné obstarávania ako koncept profesionalizácie verejného obstarávania pod inštitucionálnou kuratelou úradu bol v roku 2013 zo strany Ministerstva vnútra SR zrušený a v roku 2017 bola v rámci legislatívneho procesu iniciatíva Úradu pre verejné obstarávanie spojená s opätovným zavedením tohto inštitútu odmietnutá.

1. **Kancelária NR SR**

Uvedený subjekt ako predkladateľ zásadnej pripomienky v súvislosti s návrhom legislatívneho zámeru považuje za neproporčné, aby člen komory ak garant verejného obstarávania zodpovedal aj za vecnú správnosť opisu predmetu zákazky, za ktorý je primárne zodpovedný vecný gestor. Podľa predkladateľa zásadnej pripomienky by mal garant niesť primárne zodpovednosť za procesný aspekt verejného obstarávania. Podľa predkladateľa je nekoncepčná duplicita disciplinárnej zodpovednosti člena komory vykonávajúceho verejné obstarávania v pracovnom pomere. Predkladateľ pripomienky považuje povinné členstvo v komore za neefektívne pri výkone práce vo verejnom záujme a v štátnej službe.

**Stanovisko predkladateľa:** V súvislosti s problematikou zodpovednosti člena komory za opis predmetu zákazky návrh legislatívneho zámeru nevychádza z absolútnej zodpovednosti člena komory za vecnú správnosť opisu predmetu zákazky, ale dáva do popredia obdobne ako je tomu v prípade legislatívnej úpravy advokátskeho stavu princíp náležitej odbornej starostlivosti. V súvislosti s úpravou disciplinárnej zodpovednosti členov komory voči komore legislatívny zámer filozoficky vychádza z konceptu zriadenia stavovskej organizácie, ktorej imanentnou súčasťou musí byť vždy aj jej disciplinárna právomoc voči svojim členom. Analogicky možno v tomto smere vnímať aj v minulosti existujúci koncept odborne spôsobilých osôb, v rámci ktorého zákon o verejnom obstarávaní upravoval vyvodzovanie zodpovednosti za porušenie zákona o verejnom obstarávaní voči odborne spôsobilým osobám.

1. **SEPS**

Uvedený subjekt ako predkladateľ zásadnej pripomienky v súvislosti s návrhom legislatívneho zámeru považuje za proporčnejšie, aby vzdelávanie po vzore Českého ministerstva pro místní rozvoj zabezpečoval Úrad pre verejné obstarávanie. Predkladateľ zásadnej pripomienky nesúhlasí s povinný členstvom zamestnancov v komore a s povinným poistením. Podľa predkladateľa pripomienky by mala byť zodpovednosť člena komory za postup vo verejnom obstarávaní mala byť obmedzená na procesnú stránku verejného obstarávania.

**Stanovisko predkladateľa:** Navrhovaná úprava koliduje s filozofickým konceptom návrhu legislatívneho zámeru, ktorý je postavený na zriadení stavovskej organizácie. V súvislosti s problematikou zodpovednosti člena komory za opis predmetu zákazky návrh legislatívneho zámeru nevychádza z absolútnej zodpovednosti člena komory za vecnú správnosť opisu predmetu zákazky, ale dáva do popredia obdobne ako je tomu v prípade legislatívnej úpravy advokátskeho stavu princíp náležitej odbornej starostlivosti.

1. **Verejnosť (hromadná pripomienka)**

Predkladatelia hromadnej pripomienky považujú zriadenie komory s povinným členstvom za nesystémový krok, ktorý prinesie do systému verejného obstarávania ďalšiu byrokraciu,  vyššie finančné náklady a zároveň nie je zárukou profesionalizácie verejného obstarávania. Podľa predkladateľov pripomienky by sa mala profesionalizácia vzťahovať nielen na nákupcov ale na všetky subjekty, ktoré v určitej forme participujú na verejnom obstarávaní, t. j. aj hospodárske subjekty, kontrolné orgány, riadiace a sprostredkovateľské orgány. Alternatívne predkladatelia pripomienky navrhujú vytvorenie komory s dobrovoľným členstvom.

**Stanovisko predkladateľa:** Navrhovaná úprava koliduje s filozofickým konceptom návrhu legislatívneho zámeru, ktorý je postavený na zriadení stavovskej organizácie s povinným členstvom. Návrhom legislatívneho zámeru sa sleduje regulácia osôb uskutočňujúcich proces verejného obstarávania prostredníctvom vytvorenia samosprávnej stavovskej organizácie na ktorú má byť prenesený výkon verejnej moci. Vzhľadom na uvedené sa domnievame, že komora verejného obstarávania s dobrovoľným členstvom by neplnila sledovaný cieľ.

Na základe vyššie uvedených skutočností možno aj napriek pretrvávajúcim rozporom skonštatovať, že snaha o komplexné riešenie problematiky profesionalizácie verejného obstarávania bola prijatá pozitívne. Všetky pripomienkujúce subjekty si uvedomujú, že je potrebné zatraktívniť prostredie verejného obstarávania, a to aj prostredníctvom stanovenia podmienok na vykonávanie povolania v oblasti verejného obstarávania, vychovávania a následného udržania odborných kapacít na strane nákupcov. Za týmto účelom je nepochybne potrebné vytvoriť predpoklady pre systematické zastrešenie vzdelávacieho systému, vrátane vytvorenia podmienok pre neustály odborný rast, zdieľanie a vyzdvihovanie skúseností dobrej praxe a v neposlednom rade aj pre užšiu kooperáciu všetkých zúčastnených strán. Rozpory pretrvávajú v navrhovanej forme profesionalizácie, pričom subjekty, ktoré nesúhlasia s konceptom vyjadrili podporu tomu, aby záštitu nad agendou profesionalizácie v plnej miere prevzal Úrad pre verejné obstarávanie.